SL Uradni list Evropske unije C 304/15

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 304/10

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„NOSTRANO VALTROMPIA“

ES št.: IT-PDO-0005-0823-22.09.2010

ZGO ( ) ZOP ( X )

1. Ime:

„Nostrano Valtrompi“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.3: Siri

3.2 Opis proizvoda, za katerega se uporablja ime iz 1. točke:

Sir „Nostrano Valtrompia“ z zaščiteno označbo porekla je polmasten in izrazito trd sir, ki se proizvaja celo leto, in sicer iz surovega mleka z dodanim žafranom. Ko je proizvod dan na trg, ima naslednje značilnosti: je okrogle oblike s skoraj ploščatim robom hlebca; premer hlebca je od 30 do 45 cm, višina pa od 8 do 12 cm; teža hlebca je od 8 do 18 kg; skorja je trda in je rumenorjave do rdečkaste barve; sredica sira je trda, vendar ni izrazito drobljiva ter ima lahko enakomerno razporejene srednje velike/majhne luknjice; sir ima poln in izrazit okus ter vonj brez zaznavne kislosti pri minimalni zrelosti in je le rahlo grenak, ko je zelo zrel; sredica sira je slamnato rumena in je lahko rahlo rumeno-zelena. Vsebnost maščob v siru je od 18 do 28 masnih odstotkov ali med 27,5 % in 42 %, če je izražena kot odstotek suhe snovi; največja vsebnost vlage v siru je 36 masnih odstotkov; zoritvena doba traja vsaj 12 mesecev.

3.3 Surovine (samo za predelane proizvode):

Uporablja se mleko s proizvodnega območja, pri čemer je vsaj 90 % mleka od krav rjave pasme (bruna), ki so vpisane v rodovniško knjigo. Preostalih 10 % mleka je lahko od drugih pasem ali križancev. Na 100 kg mleka se doda od 0,05 g do 0,2 g žafrana.

3.4 Krma (samo za proizvode živalskega izvora):

Vsaj 75 % celotne suhe snovi v prehrani živali predstavlja trava ali seno s pašnikov z raznoliko vegetacijo, pri čemer koncentrati žit in stročnic ter stranski proizvodi pri predelavi žit in stročnic, slane lizalke ter kompleksni minerali ali vitamini kot dopolnila predstavljajo največ 25 % celotne suhe snovi v prehrani živali.

Vsaj 50 % suhe snovi v dnevni prehrani živali mora predstavljati trava in/ali seno s pašnikov z raznoliko vegetacijo, vključno s prostorastočimi travniškimi rastlinami, kot so Dactylis glomerata, Festuca ovina, Poa annua, Phleum pratense in Trifolium montanum, z geografskega območja, opredeljenega v 4. točki.

Odvisno od vremenskih razmer se živali med junijem in septembrom vsaj 60 dni pasejo na nižinskih ali gorskih pašnikih. Govedo se ne hrani s koruzno silažo.

3.5 Posebni proizvodni postopki, ki jih je treba izvajati na opredeljenem geografskem območju:

Mleko mora biti proizvedeno in predelano, sir pa mora biti zorjen, strgan in oljen na opredeljenem geografskem območju v skladu s tradicionalnimi proizvodnimi metodami in časovnimi okviri.

3.6 Posebna pravila za rezanje, ribanje, pakiranje itn.:

Sir „Nostrano Valtrompia“ se prodaja v celih hlebcih in/ali narezan na kose. Sir se lahko razreže na različno težke kose, vendar mora vsak kos hlebca vsebovati del roba hlebca, s katerega je razvidno poreklo sira. Kosi so lahko predpakirani v vakuumski embalaži ali spremenjeni atmosferi.

3.7 Posebna pravila za označevanje:

Sir „Nostrano Valtrompia“ z zaščiteno označbo porekla se prodaja v celih hlebcih in/ali narezan na kose ter je dan na trg z razpoznavnim logotipom z izrazom „Nostrano Valtrompia“, ki se večkrat ponovi, in identifikacijsko številko proizvajalca, ki sta natisnjena na rob hlebca v kalupu. Na eno stran sira se lahko namesti papirnata etiketa, na kateri je ob logotipu EU tudi razpoznavni logotip z izrazom „Nostrano Valtrompia DOP“.

4. Kratka opredelitev geografskega območja:

Območje proizvodnje in zorenja sira „Nostrano Valtrompia“ z zaščiteno označbo porekla zajema občine v pokrajini Brescia v dolini Trompia (Valle Trompia), in sicer Bovegno, Bovezzo, Brione, Caino, Collio, Concesio, Irma, Gardone Val Trompia, Lodrino, Lumezzane, Marcheno, Marmentino, Nave, Pezzaze, Polaveno, Sarezzo, Tavernole sul Mella, Villa Carcina, ter gorato območje v občini Gussago, ki vključuje vasi Quarone in Civine.

5. Povezanost z geografskim območjem:

5.1 Posebnosti geografskega območja:

Sir „Nostrano Valtrompia“ z zaščiteno označbo porekla se proizvaja na geografskem območju s strmimi pobočji, travniki na dnu ozkih dolin in gorskimi pašniki, na katerih rastejo prostorastoče travniške rastline, kot so Dactylis glomerata, Festuca ovina, Poa annua, Phleum pratense, Trifolium montanum itd. Te rastline, ki jih živali (večinoma rjave pasme (bruna)) jedo sveže, ko se poleti pasejo na hribovitih pašnikih, ali kot seno v drugih letnih časih, vplivajo na organoleptične značilnosti mleka, ker se njihova aroma prenese neposredno na mleko. Zaradi teh geografskih dejavnikov se je tudi ohranil način proizvodnje, za katerega so značilne posamezne majhne kmetije, ki proizvajajo mleko in pridelujejo sir, ki ga nato pustijo zoreti. Tako je v dolini Trompia še vedno ohranjena vloga živinorejca, ki tudi proizvaja in zori sir, kar zagotavlja močno identiteto, za katero je značilna kratka proizvodna veriga. Z družinsko proizvodnjo se zagotavlja ohranjanje raznolikih tradicionalnih praks v dolini Trompia, kot je zmožnost proizvajalcev, da sami izdelajo svoja orodja za proizvodnjo sira ali oljenje hlebcev, enako pomembna pa je tudi za ustni prenos znanja.

5.2 Posebnosti proizvoda:

Sir „Nostrano Valtrompia“ z zaščiteno označbo porekla ima majhno vsebnost vlage in maščob, zato je trd, vendar ne izrazito drobljiv. V okusu sira se ne zazna kislosti, kar je značilno za fermentacijsko ravnovesje mikroflore surovega mleka. Sredica sira je slamnato rumena, delno zaradi uporabe žafrana, in je lahko rahlo rumenozelena, skorja pa je trda in je zaradi oljenja, ki sir ščiti pred prehitro in prekomerno izgubo vlage, rumenorjave do rdečkaste barve.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Zaradi neenotne in neravne pokrajine je proizvodnja zelo razdrobljena in se industrijska predelava mleka ni razvila, zato so se sčasoma uveljavili načini organizacije kmetij, ki temeljijo na majhnem živinorejskem gospodarstvu, ki predeluje svoje mleko. Dejansko so zapletena topografija z gorskimi pašniki, ki so na več kot 1 800 m nadmorske višine, in težave pri prevozu na proizvodnem območju vedno vplivale na način zbiranja in proizvodnje mleka, pri čemer se na kmetijah, ki same predelujejo mleko, pri teh dveh korakih še vedno uporabljajo kanglice/vedra in posode. Kombinacija dejavnikov, povezanih s posebnostjo geografskega območja in tradicionalnimi metodami predelave, zagotavlja poseben značaj mleka in s tem prispeva k značilnostim sira „Nostrano Valtrompia“. Naravno nastajanje smetane omogoča bistveno manjšo vsebnost maščob v mleku, ki se uporablja za proizvodnjo sira, in hkrati prispeva k razvoju mikroflore mleka, ki je pomembna za postopek zorenja in značilen okus sira. Skupno delovanje mikroflore v surovem mleku v kadi za segrevanje omogoča pravilno zakisljevanje skute ter med zorenjem prispeva k nastanku znatne količine peptidov in prostih aminokislin, ki vplivajo na okus in vonj sira, tako da pri okušanju ni mogoče zaznati kislosti.

Med zoritveno dobo sira „Nostrano Valtrompia“ z zaščiteno označbo porekla proizvajalci še vedno uporabljajo tradicionalno prakso oljenja hlebca sira, s katero preprečijo, da bi prehitro dosežena največja vsebnost vlage (36 %) negativno vplivala na encimsko delovanje in bi se tako poslabšal značilen močan okus.

Poleg tega se lahko z dolgoletno prakso dodajanja žafrana mleku ali mešanici sirotke in skute izboljša videz sredice, ki bi bila sicer zaradi dejavnikov, povezanih z delnim posnemanjem mleka in prehrano goveda, preveč zelena.

V dolini Trompia ima glavno vlogo živinorejec, ki tudi proizvaja in zori sir. To pomeni, da je za velik del proizvodne verige odgovoren le en udeleženec. V takih okoliščinah se uporabljajo skupne tehnike, ki se prenašajo z očeta na sina. Dodajanje žafrana, uporaba bakrenih kadi za segrevanje in orodja, ki ga proizvajalci sira pogosto izdelajo sami, kot so tolkač, mešalna naprava in naprave za posnemanje mleka, ter uporaba lanenega olja za oljenje hlebcev sira med zorenjem so del značilne in tradicionalne metode predelave mleka ter omogočajo proizvodnjo sira „Nostrano Valtrompia“, ki je človekova in kmetijska dediščina proizvodnega območja.

Sklic na objavo specifikacije

(člen 5(7) Uredbe (ES) št. 510/2006)

Celotno besedilo specifikacije proizvoda je na voljo na spletnem naslovu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani Ministrstva za kmetijsko, prehrambno in gozdarsko politiko (http://www.politicheagricole.it), kjer izberete „Qualità“ (na desni strani zaslona) in nato „Disciplinari di Produzione all’esame dell’UE“.

(1) UL L 93, 31.3.2006, str. 12.